5.

zdôrazňuje, že presadzovanie udržateľného obhospodarovania lesov v EÚ ako súčasť stratégie lesného hospodárstva EÚ a opatrení na rozvoj vidieka vykonávaných v rámci spoločnej poľnohospodárskej politiky (SPP) malo veľmi pozitívny vplyv na lesy a podmienky v lese a na živobytie vo vidieckych oblastiach, ako aj na biodiverzitu lesov v EÚ a zlepšilo klimatické prínosy, ktoré poskytuje sektor lesného hospodárstva; konštatuje však, že je stále potrebné vyváženým spôsobom posilniť udržateľné obhospodarovanie lesov, aby sa zabezpečilo, že sa zlepší ekologický stav lesov, aby sa lesy mohli lepšie prispôsobiť meniacim sa klimatickým podmienkam, aby sa znížili riziká a vplyvy prírodných narušení a aby sa zachovali možnosti obhospodarovania lesov pre súčasné a budúce generácie, napríklad takým spôsobom, že sa budú realizovať ciele vlastníkov lesov a MSP, a aby sa zlepšila kvalita existujúcich lesov a lesnatých plôch; domnieva sa, že v tejto súvislosti by stratégia lesného hospodárstva EÚ mala obsahovať primerané nástroje; poukazuje na to, že členské štáty sú povinné pristupovať k udržateľnému obhospodarovaniu lesov príkladným spôsobom; domnieva sa, že modely obhospodarovania lesov by mali zahŕňať aj kritérium environmentálnej, spoločenskej a hospodárskej udržateľnosti, čo znamená, že lesy a lesná pôda sa musia spravovať a využívať tak, aby sa zachovala ich biodiverzita, produktivita, regeneračná kapacita, vitalita a potenciál plniť teraz aj v budúcnosti relevantné ekologické, hospodárske a sociálne funkcie na miestnej, národnej a celosvetovej úrovni a aby sa nepoškodili iné ekosystémy; zdôrazňuje, že uznanie a ochrana vlastníckych práv je kľúčom k dosiahnutiu dlhodobého záväzku v oblasti udržateľného obhospodarovania lesov; poukazuje na to, že ochrana a udržateľné obhospodarovanie našich lesov sú kľúčovým prvkom nášho celkového blaha, keďže sú miestom pre činnosti všeobecného záujmu v oblasti rekreácie, zdravia a vzdelávania, a uznáva, že udržateľné obhospodarovanie lesov podporuje ochranu biodiverzity európskych lesov; požaduje ochranu pralesov so zachovanou štruktúrou, bohatosťou druhov a primeranou oblasťou, kde takéto lesy stále pretrvávajú; konštatuje, že na úrovni EÚ neexistuje vymedzenie pralesov, a vyzýva Komisiu, aby takéto vymedzenie, ktoré vypracuje Stály lesnícky výbor, zaradila do procesu vypracovania budúcej stratégie lesného hospodárstva EÚ; zdôrazňuje, že názory na schopnosť rôznych typov lesov absorbovať CO 2 by sa mohli líšiť, a preto sa domnieva, že nová stratégia lesného hospodárstva EÚ by mala podporovať udržateľné obhospodarovanie lesov; vyjadruje poľutovanie nad neudržateľnými postupmi a nezákonnou ťažbou dreva, ku ktorým dochádza v niektorých členských štátoch napriek nariadeniu EÚ o dreve, a ďalej vyzýva členské štáty, aby urobili viac na jeho odstránenie a aby v prípade potreby zlepšili alebo posilnili svoje vnútroštátne právne predpisy; naliehavo žiada Komisiu a členské štáty, aby v tejto veci urýchlene zasiahli prostredníctvom podrobného monitorovania a presadzovania existujúcich právnych predpisov EÚ a vyzýva Komisiu, aby pri zistení porušenia pravidiel pohotovo uplatnila postup v prípade nesplnenia povinnosti a aby riešila prípady nezákonnej ťažby dreva aj v rámci všetkých príslušných orgánov; vyzýva Komisiu, aby bezodkladne dokončila kontrolu vhodnosti pravidiel EÚ zameraných proti nezákonnej ťažbe dreva;